Document ID: /roh_data/filtered/fineweb-2-filterrobots_roh.jsonl.gz/72756

Sozialamt
Uffizi dal servetsch social
Ufficio del servizio sociale
Il Grischun metta in segn cunter violenza a chasa e cunter violenza envers dunnas. Dals 25 da november fin ils 10 da december 2019 rendan differentas organisaziuns en il Grischun attent cuminaivlamain a questas violaziuns dals dretgs umans en il mintgadi, e quai cun occurrenzas e cun acziuns. In'attenziun speziala vulan ils dis d'acziun dar quest onn al tema central «violenza envers persunas attempadas».
Violenza a chasa e violenza envers dunnas han savens lieu en il zuppà. Cun ils dis d'acziun cunter violenza dals 25 da november fin ils 10 da december 2019 rendan differentas organisaziuns en il Grischun attent a questas furmas da violenza. Il punct da partenza dals dis d'acziun è il Di internaziunal cunter violenza envers dunnas. Ils 25 da november 2019 vegnan illuminads plirs edifizis en tut il chantun cun glisch oranscha per render visibla en moda simbolica questa furma da violenza.
Violenza envers persunas attempadas en il sectur chasan è in tema da tabu. Per motivs da loialitad cun la famiglia, per vargugna u per tema taschan bleras persunas pertutgadas. Periclitadas spezialmain èn persunas attempadas che basegnan assistenza e tgira. Maltractaments en la vegliadetgna han bleras fatschas: agressiuns verbalas, violenza psichica, negligientscha, abus finanzial, isolaziun sociala u maltractaments corporals. Perquai è la violenza envers persunas attempadas il tema central dals dis d'acziun da quest onn.
Manual per persunal spezialisà en cas da suspect sin violenza envers persunas attempadas
Post da consultaziun naziunal «Vegliadetgna senza violenza»
Pro Senectute Grischun
UBA